Diari Oficial de la Generalitat Valenciana


Sumari del DOGV 7445, del 19-01-2015 (2015/203)

RESOLUCIÓ de 22 de desembre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació del text del conveni col·lectiu de l'empresa Dornier, SA (codi: 30941236918988).
--------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7445

Data del DOGV
:   19-01-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/203


Data del document
:   22-12-2014

Organisme emissor
:   Conselleria d'Economia, Indústria, Turisme i Ocupació

Tipus de document
:   Resolució

Descriptors 

:   * Conselleria d'Economia, Indústria, Turisme i Ocupació
    * conveni col·lectiu

RESOLUCIÓ de 22 de desembre de 2014, de la Subdirecció General de Relacions Laborals de la Direcció General de Treball, per la qual es disposa el registre i publicació del text del conveni col·lectiu de l'empresa Dornier, SA (codi: 68860662719057). [2015/203]  
Vist el text del conveni col·lectiu de l'empresa Dornier, SA, subscrit per la comissió negociadora, la qual està integrada per representants de l'empresa i, per part dels treballadors, per membres del comité d'empresa, i de conformitat amb el que disposa l'article 90, apartats 2 i 3, del Reial Decret Legislatiu 1/1995, de 24 de març, text refós de la Llei de l'Estatut dels Treballadors, l'article 2 del Reial Decret 713/2010, de 28 de maig, sobre registre i depòsit de convenis i acords col·lectius de treball, i l'article 3 de l'Orde 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, esta Subdirecció General de Relacions Laborals, d'acord amb les competències transferides segons el Reial Decret 4105/82, de 29 de desembre, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la comissió negociadora, i el depòsit del text del conveni.  
  
Segon  
Disposar la seua publicació en el Diari Oficial de la Comunitat Valenciana.  
  
Valencia, 22 de desembre de 2014.- El subdirector general de Relaciones Laborales: Reyes Maximiliano Coronado Coronado.  
  
  
DORNIER, SA  
  
Preàmbul  
Ambdós parts han abordat la negociació del present conveni col·lectiu tenint en compte el principi de no-discriminació de cap treballador/a per raons d'edat, sexe, ideologia, religió, ètnia o nacionalitat, en cap aspecte de la relació laboral, lloc de treball, categoria o qualsevol concepte que figure en este conveni o en la normativa vigent.  
  
  
I. Normes generals  
  
Article 1. Objecte  
Este conveni regula les relacions entre l'empresa Dornier, SA, i els treballadors/es inclosos en el seu àmbit personal.  
  
Article 2. Àmbit territorial  
Este conveni afectarà tots els centres de treball de l'empresa Dornier, SA, que hi ha en l'actualitat o que es puguen crear a la Comunitat Valenciana.  
  
Article 3. Àmbit personal  
El conveni col·lectiu afectarà la totalitat del personal que presta els servicis en l'empresa, amb les excepcions previstes en l'article 2, apartat a), de l'Estatut dels Treballadors.  
  
Article 4. Àmbit temporal  
El conveni entrarà en vigor a tots els efectes el dia 1 de gener de 2014 i la duració serà de tres anys, és a dir, fins al 31 de desembre de 2016.  
  
Article 5. Denúncia i pròrroga  
Qualsevol de les parts firmants podrà sol·licitar per escrit la revisió del conveni, almenys amb tres mesos d'antelació a la terminació de la seua vigència. La part que formule la denúncia haurà d'entregar una proposta concreta sobre els punts i el contingut que comprenga la revisió sol·licitada.  
Transcorreguts dos anys des de la denúncia del conveni col·lectiu sense que s'haja acordat un nou conveni o dictat un laude arbitral, aquell en perdrà, llevat de pacte en contra, la vigència i s'aplicarà, si n'hi ha, el conveni col·lectiu d'àmbit superior que siga d'aplicació.  
  
Si no hi ha denúncia, el conveni es prorrogarà tàcitament al termini de la seua vigència, durant el temps que transcórrega entre la data d'expiració i l'entrada en vigor del nou conveni que el substituïsca.  
  
Article 6. Comissió mixta paritària  
Ambdós parts acorden establir una comissió mixta paritària d'interpretació i seguiment del present conveni en un termini de quinze dies (15) des de la firma.  
Esta comissió estarà integrada paritàriament per quatre membres, tant per l'empresa com per les organitzacions sindicals firmants del conveni.  
Ambdós representacions podran assistir a les reunions acompanyades d'assessors, que podran ser aliens a l'empresa, i seran assignats lliurement per estes, i que tindran veu però no vot.  
La comissió tindrà les funcions següents:  
a) Els conflictes d'interpretació i aplicació del conveni.  
b) Entendre de forma prèvia i obligatòria a la via administrativa i jurisdiccional, en tots els conflictes col·lectius que puguen iniciar-se per les parts legitimades per a fer-ho, en relació amb l'aplicació o interpretació d'este conveni, sense que això puga ocasionar retards que perjudiquen les accions de les parts. Transcorreguts 15 dies des de la sol·licitud d'intervenció i la pertinent resolució de la comissió mixta quedarà expedita la via corresponent.  
c) La comissió mixta podrà elaborar un informe sobre les qüestions que les parts estimen convenients per al millor desplegament i aplicació del conveni  
d) Totes les funcions que es deriven de les clàusules del present conveni.  
  
Article 7. Adhesió al Tribunal d'Arbitratge laboral de la Comunitat Valenciana  
Quan la comissió mixta paritària no arribe a un acord en la solució dels conflictes que s'hi sotmeten, en virtut de l'article anterior, l'empresa i la representació dels treballadors, inclosos en l'àmbit subjectiu d'este conveni, s'obliguen a recórrer als procediments de mediació o conciliació per a la resolució de conflictes laborals previstos en l'acord de solució de conflictes laborals per a la Comunitat Valenciana.  
  
  
Article 8. Absorció i compensació  
Les retribucions establides en este conveni compensaran i absorbiran totes les existents en el moment de l'entrada en vigor siga quina en siga la naturalesa o l'origen.  
Els augments de retribucions que puguen produir-se per disposicions legals de general i obligada aplicació només afectaran les condicions econòmiques pactades en el present conveni quan considerades les esmentades retribucions establides legalment en còmput anual superen les ací pactades.  
En qualsevol altre cas, les millores resultants del present conveni absorbiran les establides legalment.  
  
Article 9. Condició més beneficiosa  
Es respectaran, en tot cas, les condicions més beneficioses en el còmput anual i a títol personal, que disfrute cada treballador/a.  
  
  
Article 10. Vinculació a la totalitat  
Les condicions pactades constituïxen un tot orgànic i indivisible, de manera que el present conveni serà nul i quedarà sense efecte en el cas que la jurisdicció competent anul·le o invalide algun dels seus pactes. En este cas, les parts signatàries del conveni s'obliguen a reunir-se en un termini de 15 dies des que la resolució que anul·le o invalide parcialment el conveni siga ferma, per a aconseguir-ne una solució. Transcorreguts 60 dies sense que s'arribe a un acord, s'iniciaran negociacions per a un nou conveni col·lectiu.  
Article 11. Tramitació del conveni  
Este conveni es presentarà davant de l'organisme competent, a fi del seu oportú registre i la resta d'efectes que procedisquen, d'acord amb la legislació vigent.  
  
Article 12. Legislació supletòria  
Les parts convenen que en tot allò que no estiga previst en el present conveni s'aplicarà la legislació vigent i el conveni marc estatal del sector.  
  
  
II. Regulació de condicions de treball  
  
1. Jornada de Treball. Calendari laboral. Hores extraordinàries. Vacacions  
  
Article 13. Jornada de treball  
Durant la vigència del present conveni, i de conformitat amb el que establix l'article 34, apartat quint, de l'Estatut dels Treballadors, s'acorda una jornada anual de 1.728 hores per a tota la vigència del conveni col·lectiu.  
La distribució de jornada estarà supeditada en cada moment a les necessitats del servici i als canvis que s'hi puguen produir, en funció de les necessitats organitzatives i estructurals que impose l'ajuntament o entitat amb què l'empresa tinga contractada l'explotació del servici d'explotació de l'ORA, prèvia consulta als representants de personal.  
  
La jornada de treball començarà i acabarà en la zona assignada en cada moment al treballador. Per tant, s'entén que a l'hora de començament i finalització de la seua jornada diària el treballador/a es trobarà en la seua zona.  
Tot el personal tindrà dret a 20 minuts de pausa ininterromputs per a l'esmorzar, que seran a càrrec de l'empresa. Així mateix, s'establixen descansos per al personal que treballe a jornada partida, que es dividiran en tres períodes: un de 6 minuts al matí, i dos de 6 minuts cada un a la vesprada.  
Els dies 24 i 31 de desembre i 5 de gener, únicament seran laborables de matí. La vesprada d'eixos dies no es treballarà i les hores corresponents es descomptaran de la jornada anual.  
  
Article 14. Calendari laboral  
Per a cada any, i al començament d'este, es confeccionaran els calendaris i horaris generals. Estos calendaris i horaris es negociaran entre la representació dels treballadors i la direcció de l'empresa.  
  
Es consideraran com a dies de descans que no afecten la jornada anual pactada en este article:  
- A la ciutat de València, els tres dies laborables anteriors al 19 de març.  
- En altres municipis diferents de València, als quals siga aplicable este conveni, i en els supòsits de supressió municipal del servici de l'ORA per celebració de festes locals, es consideraran tres dies com a descans.  
S'establirà un sistema de rotació de controladors per les diferents zones, de manera que es garantisca, en la mesura que siga possible, que tots els controladors/es passen per totes les zones el mateix nombre de vegades, a excepció de supòsits de residència en eixa zona, casos de problemes de seguretat i en altres circumstàncies justificades.  
  
Article 15. Modificació del dia de descans  
L'empresa compensarà econòmicament cada treballador/a amb 25 euros en el cas que, per raons organitzatives, li siga modificat el seu dia de descans fixat en calendari.  
En este cas, l'empresa abonarà eixa quantitat en la nòmina del mes següent al mes corresponent a la data de descans modificada.  
El dia de descans modificat es disfrutarà en una altra data anterior a l'últim dia del mes natural següent a la data prèviament fixada en calendari com a descans.  
Modificació del dia de descans entre treballadors:  
Els canvis dels dies de descans establits en calendari realitzats voluntàriament entre treballadors, per tal que siguen acceptats per l'empresa, s'hauran de comunicar a esta amb un preavís mínim de 24 hores a la data que afecta el canvi, per mitjà d'un escrit firmat pels interessats/ades.  
  
Article 16. Hores extraordinàries  
Són aquelles hores que es realitzen en excés de la jornada establida en el present conveni. La seua execució tindrà caràcter voluntari, llevat que siguen requerides per a previndre o reparar sinistres, així com en situacions d'extrema urgència i necessitat o per prevenció de danys extraordinaris.  
Les hores extraordinàries seran compensades econòmicament o amb descans equivalent dins dels dos mesos següents a la seua realització.  
  
En el còmput del límit màxim anual d'hores extraordinàries establit legalment no es computaran les hores extraordinàries que hagen sigut compensades amb descansos equivalents en els dos mesos següents a la seua realització, així com tampoc aquelles realitzades per a previndre o reparar danys imprevistos i urgents.  
La base per al còmput de la realització d'hores extraordinàries serà de dos mesos.  
Cada hora extraordinària, en el cas de ser compensada econòmicament, s'abonarà l'any 2014 a 11,48 euros. En anys successius esta quantitat s'incrementarà segons article 21 d'este conveni. D'acord amb el que preveu l'article 35.1 de l'Estatut dels Treballadors, la quantia del valor de l'hora extra, en cas d'abonament, en cap cas podrà ser inferior al valor de l'hora ordinària.  
La direcció de l'empresa i el conjunt de la plantilla mantindran una política de mínima realització d'hores extraordinàries.  
  
Article 17. Vacacions  
El període de vacacions anuals retribuït, no substituïble per compensació econòmica, serà de 33 dies naturals, que s'iniciarà sempre en dia hàbil.  
El període de gaudi de vacacions es fixarà de comú acord entre l'empresa i la representació de personal atenent les necessitats organitzatives de cada centre de treball.  
Quan el període de vacacions fixat en el calendari de vacacions de l'empresa coincidisca en el temps amb una incapacitat temporal derivada de l'embaràs, el part o la lactància natural, amb el període de suspensió del contracte de treball previst en l'article 48.4 d'esta llei o amb el permís de paternitat regulat en l'article 48.bis de l'Estatut, es tindrà dret a disfrutar les vacacions en data diferent de la incapacitat temporal o a la del gaudi del permís que per aplicació d'este precepte li corresponga, al finalitzar el període de suspensió, encara que haja acabat l'any natural a què corresponguen.  
En el cas que el període de vacacions coincidisca amb una incapacitat temporal per contingències diferents de les assenyalades en el paràgraf anterior que impossibilite el treballador disfrutar-les, totalment o parcialment, durant l'any natural a què corresponen, el treballador podrà fer-ho una vegada finalitze la seua incapacitat sempre que no hagen transcorregut més de 18 mesos a partir del final de l'any en què s'hagen originat. El calendari s'haurà d'elaborar abans del 30 d'abril de l'any corresponent al seu gaudi.  
  
  
2. Permisos retribuïts. Excedències.  
  
Article 18. Permisos i llicències retribuïts  
Tots els treballadors/es tindran dret als següents permisos i llicències retribuïts.  
El personal afectat per este conveni, previ avís a l'empresa i posterior justificació, podrà absentar-se o faltar al treball amb dret a continuar mantenint la seua remuneració com si prestara servici, únicament per algun dels motius i durant els períodes següents:  
  
a) Matrimoni del treballador: 15 dies.  
Matrimoni de fills i/o germans: un dia si té lloc dins de la província; tres dies si té lloc fora de la província.  
b) Naixement de fill/a: tres dies dins de la província, i cinc dies si hi ha necessitat de desplaçar-s'hi fora.  
c) Defunció, accident, malaltia greu o hospitalització o intervenció quirúrgica sense hospitalització que requerisca repòs domiciliari de parents fins al segon grau de consanguinitat o afinitat: tres dies o cinc dies si fóra necessari un desplaçament a este efecte.  
d) Compliment d'un deure inexcusable de caràcter públic i personal, comprés l'exercici del sufragi universal: temps indispensable.  
  
e) Un dia per trasllat de domicili habitual, dos dies si el canvi de domicili és fora del municipi.  
f) Exàmens per a l'obtenció d'un títol oficial o curs acadèmics: el temps indispensable.  
g) Lactància d'un fill menor de nou mesos: una hora d'absència al treball, que podrà dividir en dos fraccions El progenitor per la seua pròpia voluntat podrà substituir eixe dret per una reducció de la seua jornada en mitja hora amb la mateixa finalitat o acumular-lo en 12 dies hàbils. La duració del permís s'incrementarà proporcionalment en els casos de part múltiple. Este permís podrà ser disfrutat indistintament per la mare o el pare en el cas que ambdós treballen.  
En els casos de naixements de fills prematurs o que, per qualsevol causa, hagen d'estar hospitalitzats a continuació del part, la mare o el pare tindran dret a absentar-se del treball durant una hora. Així mateix, tindran dret a reduir la seua jornada de treball fins a un màxim de dos hores, amb la disminució proporcional del salari.  
h) Guarda legal per tindre un menor de 12 anys a càrrec o una persona amb discapacitat física, psíquica o sensorial que no exercisca activitat retribuïda: reducció de jornada de treball amb reducció proporcional del salari, almenys un octau i un màxim de la mitat de la duració d'aquella.  
  
i) Qui tinga a càrrec seu l'atenció directa d'un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda: reducció de jornada de treball amb reducció proporcional del salari, almenys un octau i un màxim de la mitat de la duració d'aquella.  
  
j) Visita mèdica: pel temps imprescindible. Haurà de justificar-se que no s'hi pot acudir fora de l'horari laboral.  
k) Visita mèdica de fill menor de 14 anys pel temps imprescindible. Haurà de justificar-se prèviament que no s'hi pot acudir fora de l'horari laboral.  
l) Les treballadores embarassades tindran dret a absentar-se del treball, amb dret a remuneració, per a la realització d'exàmens prenatals i tècniques de preparació del part, previ avís a l'empresari i justificació de la necessitat de la seua realització dins de la jornada de treball.  
  
m) La treballadora víctima de la violència de gènere tindrà dret, per a fer efectiva la seua protecció o el seu dret a l'assistència social integral, a la reducció de la jornada de treball amb disminució proporcional del salari o a la reordenació del temps de treball, a través de l'adaptació de l'horari flexible o d'altres formes d'ordenació del temps de treball que s'utilitzen en l'empresa.  
Tindrà la mateixa consideració que el matrimoni, la parella de fet, legalment acreditada, per a tots els permisos reconeguts en este article, amb l'excepció de l'apartat a).  
n) Permís retribuït d'una jornada laboral: durant la vigència d'este conveni aquells treballadors que tinguen almenys un any d'antiguitat en l'empresa podran disfrutar de huit hores de permís retribuït, no consolidable. Es podrà disfrutar en fraccions de dos hores, com a mínim, i com a màxim del total del permís. No caldrà justificar la sol·licitud del permís. En el cas de personal amb jornada reduïda o temps parcial, s'hi aplicarà el percentatge corresponent.  
  
  
Article 19. Excedències i suspensió contracte  
L'excedència podrà ser voluntària o forçosa. La forçosa donarà dret a la conservació del lloc i al còmput de l'antiguitat de la seua vigència.  
  
Totes les excedències s'hauran de sol·licitar per escrit i llevat que legalment es dispose una altra cosa, les voluntàries podran ser utilitzades pels treballadors amb contracte indefinit i que acrediten com a mínim un any d'antiguitat en l'empresa.  
A) L'excedència forçosa, prèvia comunicació fefaent a l'empresa es concedirà en els supòsits següents:  
- Per la designació o elecció per a un càrrec públic que impossibilite l'assistència al treball.  
- Treballadors/es que exercisquen funcions sindicals d'àmbit provincial o superior mentres dure l'exercici del seu càrrec representatiu.  
- Els treballadors/es tindran dret a un període d'excedència de duració no superior a tres anys per a atendre cada fill, tant quan ho siga per naturalesa com per adopció, o en els supòsits d'acolliment, tant permanent com preadoptiu, a comptar de la data de naixement o, si és el cas, de la resolució judicial o administrativa. De conformitat amb l'article 46 de l'Estatut dels Treballadors.  
  
- També tindran dret a un període d'excedència de duració no superior a dos any els treballadors/es per a atendre un familiar, fins al segon grau de consanguinitat o afinitat, que per raons d'edat, accident o malaltia no puga valdre's per si mateix, i no exercisca activitat retribuïda. De conformitat amb l'article 46 de l'Estatut dels Treballadors.  
  
- Per naixement d'un fill: 16 setmanes o dos setmanes més per cada fill, en cas de part múltiple. De conformitat amb el que preveu l'article 48 de l'Estatut dels Treballadors.  
- Adopció o acolliment: de conformitat amb allò que disposa l'article 48 de l'Estatut dels Treballadors.  
- En el supòsit d'incapacitat temporal, produïda l'extinció d'esta situació en les condicions previstes en l'article 48 de l'Estatut dels Treballadors.  
El treballador/a en excedència forçosa s'haurà de reincorporar a l'empresa en el termini màxim dels 30 dies naturals següents al cessament de la funció o desaparició de la causa o motiu originari d'este període de suspensió contractual. Si no es realitza en este termini, s'entendrà decaiguda la reserva de lloc de treball i passarà a tindre la mateixa condició que l'excedent de caràcter voluntari, llevat que acredite el dret al naixement d'un nou període d'excedència forçosa.  
  
B) L'excedència voluntària, haurà de ser sol·licitada per escrit a l'empresa tan prompte com siga possible i hi tindrà dret el treballador, amb almenys una antiguitat en l'empresa d'un any, per un termini no menor de quatre mesos i no major de cinc anys. Este dret només podrà ser exercit una altra vegada pel mateix treballador/a si han transcorregut quatre anys des del final de l'anterior excedència.  
El treballador/a amb excedència voluntària conservarà el dret al reingrés en vacants d'igual o semblant categoria a la seua que hi haja o es produïsca en l'empresa, sempre que comunique per escrit a l'empresa amb una antelació mínima de trenta dies hàbils el seu reingrés. De conformitat amb el que disposa l'article 46 de l'Estatut dels Treballadors.  
  
  
Suspensió de contracte amb reserva de lloc de treball.  
Per decisió de la treballadora que es veja obligada a abandonar el seu lloc de treball com a conseqüència de ser víctima de violència de gènere, el període de suspensió tindrà una duració inicial que no podrà excedir de sis mesos, llevat que de les actuacions de tutela judicial resulte que l'efectivitat del dret de protecció de la víctima requerix la continuïtat de la suspensió. En este cas, el jutge podrà prorrogar la suspensió per períodes de tres mesos, amb un màxim de 18 mesos.  
  
Maternitat.  
En el supòsit de part, la suspensió tindrà una duració de setze setmanes ininterrompudes, ampliables en el supòsit de part múltiple en dos setmanes més per cada fill a partir del segon. El període de suspensió es distribuirà a opció de la interessada sempre que sis setmanes siguen immediatament posteriors al part. En cas de defunció de la mare, amb independència que esta realitze o no cap treball, l'altre progenitor podrà fer ús de la totalitat o, si és el cas, de la part que reste del període de suspensió, computat des de la data del part, i sense que se'n descompte la part que la mare haja pogut disfrutar amb anterioritat al part. En el supòsit de defunció del fill, el període de suspensió no es veurà reduït, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
  
No obstant això, i sense perjuí de les sis setmanes immediatament posteriors al part de descans obligatori per a la mare, en el cas que ambdós progenitors treballen, la mare, en iniciar-se el període de descans per maternitat, podrà optar perquè l'altre progenitor gaudisca d'una part determinada i ininterrompuda del període de descans posterior al part, bé de manera simultània o successiva amb el de la mare. L'altre progenitor podrà continuar fent ús del període de suspensió per maternitat inicialment cedit, encara que en el moment previst per a la reincorporació de la mare al treball esta es trobe en situació d'incapacitat temporal.  
  
En el cas que la mare no tinga dret a suspendre la seua activitat professional amb dret a prestacions d'acord amb les normes que regulen esta activitat, l'altre progenitor tindrà dret a suspendre el seu contracte de treball pel període que haja correspost a la mare, la qual cosa serà compatible amb l'exercici del dret reconegut en l'article següent.  
  
En els casos de part prematur i en aquells en què, per qualsevol altra causa, el nounat haja de romandre hospitalitzat a continuació del part, el període de suspensió podrà computar-se, a instància de la mare, o a falta d'això, de l'altre progenitor, a partir de la data de l'alta hospitalària. S'exclouen d'este còmput les sis setmanes posteriors al part, de suspensió obligatòria del contracte de la mare.  
En els casos de parts prematurs amb falta de pes i aquells altres en què, per alguna condició clínica, el nounat requerisca hospitalització a continuació del part, per un període superior a set dies, el període de suspensió s'ampliarà en tants dies com el nascut estiga hospitalitzat, amb un màxim de 13 setmanes addicionals, i en els termes en què reglamentàriament es desenrotlle.  
En els supòsits d'adopció i d'acolliment, la suspensió tindrà una duració de setze setmanes ininterrompudes, ampliable en el supòsit d'adopció o acolliment múltiples en dos setmanes per cada menor a partir del segon. Esta suspensió produirà els seus efectes, a elecció del treballador, bé a partir de la resolució judicial per la qual es constituïx l'adopció, bé a partir de la decisió administrativa o judicial d'acolliment, provisional o definitiu, sense que en cap cas un mateix menor puga donar dret a diversos períodes de suspensió.  
En el cas que ambdós progenitors treballen, el període de suspensió es distribuirà a opció dels interessats, que en podran fer ús de forma simultània o successiva, sempre amb períodes ininterromputs i amb els límits assenyalats.  
En els casos de gaudi simultani de períodes de descans, la suma d'estos no podrà excedir les 16 setmanes previstes en els paràgrafs anteriors o les que corresponguen en cas de part, adopció o acolliment múltiples.  
En el supòsit de discapacitat del fill o del menor adoptat o acollit, la suspensió del contracte a què es referix este apartat tindrà una duració addicional de dos setmanes. En el cas que ambdós progenitors treballen, este període addicional es distribuirà a opció dels interessats, que podran fer-ne ús de forma simultània o successiva i sempre ininterrompudament.  
Els períodes a què es referix este apartat es podran disfrutar en règim de jornada completa o a temps parcial, amb l'acord previ entre els empresaris i els treballadors afectats, en els termes que reglamentàriament es determinen.  
En els supòsits d'adopció internacional, quan siga necessari el desplaçament previ dels progenitors al país d'origen de l'adoptat, el període de suspensió, previst per a cada cas en el present apartat, es podrà iniciar fins a quatre setmanes abans de la resolució per la qual es constituïx l'adopció.  
Els treballadors es beneficiaran de qualsevol millora en les condicions de treball a què hagen pogut tindre dret durant la suspensió del contracte en els supòsits a què es referix este apartat, així com en el que preveu el paràgraf següent i durant la suspensió de contracte per paternitat.  
En el supòsit de risc durant l'embaràs o de risc durant la lactància natural, en els termes que preveu l'article 26 de la Llei 31/1995, de 8 de novembre, de Prevenció de Riscos Laborals, la suspensió del contracte finalitzarà el dia en què s'inicie la suspensió del contracte per maternitat biològica o el lactant complisca nou mesos, respectivament, o, en ambdós casos, quan desaparega la impossibilitat de la treballadora de reincorporar-se al seu lloc anterior o a un altre compatible amb el seu estat.  
  
  
Paternitat.  
En els supòsits de naixement de fill, adopció o acolliment, el treballador tindrà dret a la suspensió del contracte durant 13 dies ininterromputs, ampliables en el supòsit de part, adopció o acolliment múltiples en dos dies més per cada fill a partir del segon. Esta suspensió és independent del gaudi compartit dels períodes de descans per maternitat. En el supòsit de part, la suspensió correspon en exclusiva a l'altre progenitor. En els supòsits d'adopció o acolliment, este dret correspondrà només a un dels progenitors, a elecció dels interessats; no obstant això, quan un dels progenitors faça ús del període de descans maternal en la seua totalitat, el dret a la suspensió per paternitat únicament podrà ser exercit per l'altre.  
  
El treballador que exercisca este dret podrà fer-ho durant el període comprés des de la finalització del permís per naixement de fill, previst legalment o convencionalment, o des de la resolució judicial per la qual es constituïx l'adopció o a partir de la decisió administrativa o judicial d'acolliment, fins que finalitze la suspensió del contracte per maternitat o immediatament després de la finalització d'esta suspensió.  
  
La suspensió del contracte a què es referix este article es podrà disfrutar en règim de jornada completa o en règim de jornada parcial d'un mínim del 50 per cent, amb l'acord previ entre l'empresari i el treballador, i conforme es determine reglamentàriament.  
El treballador haurà de comunicar a l'empresari, amb 15 dies d'antelació a la data prevista de part, l'exercici d'este dret.  
  
Article 20. Formació  
Els treballadors/es tenen dret a veure facilitada la realització d'estudis per a l'obtenció de títols acadèmics o professionals, la realització de cursos de perfeccionament professional i l'accés a cursos de renovació i capacitació professionals impartits per l'empresa o ens relacionats amb esta.  
Atesa la importància que té la formació de treballadors/es del sector, s'acorda dins del pacte format entre el Govern, sindicats i patronal, que la comissió paritària del conveni, programe i duga a terme les accions formatives en l'empresa.  
  
  
III. Matèries d'índole econòmica  
  
Article 21. Retribucions  
Les retribucions del personal afectat per este conveni es componen de salari base i els complements salarials i extrasalarials que es determinen a continuació.  
La pujada de tots els conceptes retributius para cada un dels anys de vigència d'este conveni, és la següent:  
Per a l'any 2014: 1 %.  
Per a l'any 2015: 1,5 %.  
Per a l'any 2016: 1 %, amb revisió a l'IPC real en la part que excedisca del 2 %.  
  
Article 22. Salari base  
La pujada del salari base per a cada categoria professional i per a cada any de vigència del conveni serà la que recull l'article 21.  
  
Article 23. Antiguitat  
Als efectes propis de l'antiguitat, es reconeixerà com a computable des del primer dia en què el treballador/a va començar a prestar servicis en l'empresa.  
El complement d'antiguitat es regirà per les normes següents:  
1. S'abonarà un percentatge, no acumulable, d'acord amb l'escala següent:  
- Als tres anys d'antiguitat, es percebrà el 3 % del salari base.  
- Als cinc anys d'antiguitat, es percebrà el 5 % del salari base.  
  
- Als 10 anys d'antiguitat, es percebrà el 10 % del salari base.  
- Als 15 anys d'antiguitat, es percebrà el 15 % del salari base.  
- Als 20 anys d'antiguitat, es percebrà el 20 % del salari base.  
- Als 25 anys d'antiguitat, es percebrà el 25 % del salari base.  
2. L'abonament d'estes quantitats s'efectuarà en el rebut de salari corresponent al mes en què es complisca la mensualitat de què es tracte.  
  
3. Els treballadors/es que a l'entrada en vigor del present conveni perceben en concepte de complement d'antiguitat quantitats superiors a les que resulten del que s'ha pactat ací, continuaran cobrant la diferència a favor seu com a complement personal no absorbible i consolidable, actualitzable en el mateix percentatge que ho faça el salari base del treballador/a; la resta es portarà al complement personal d'antiguitat definit en este conveni, que quedarà sotmés a allò que s'hi ha determinat.  
  
Article 24. Gratificacions extraordinàries  
Els treballadors/es percebran dos gratificacions extraordinàries anuals, que s'abonaran a raó de 30 dies de salari base i antiguitat. Estes pagues de meritació semestral, es faran efectives els dies 30 i 20 dels mesos de juny i desembre, respectivament.  
  
Article 25. Plus manteniment de vestuari  
El personal d'ORA (vigilant, inspector/a i tècnic/a de manteniment) afectat per este conveni percebrà una quantitat anual en concepte de plus de manteniment de vestuari de naturalesa extrasalarial per a suplir els gastos ocasionats per la neteja i el manteniment de l'uniforme, que es cobrarà en 12 mensualitats.  
Para cada un dels anys de vigència del conveni s'aplicaran les pujades recollides en l'article 21.  
  
Article 26. Plus transport  
El personal percebrà en concepte de plus transport una quantitat anual, establida per a cobrir gastos de desplaçament al lloc de treball. Esta quantitat es distribuirà en 12 mensualitats de valor equivalent cada una d'estes, i que per a cada un dels anys de vigència, serà igual a l'import de l'abonament mensual de transport.  
Este concepte s'incrementarà en el moment de l'actualització de la tarifa vigent.  
  
Article 27. Menyscapte de diners  
El personal que preste els seus servicis en caixa o a qui s'exigisca responsabilitat amb vista a l'arqueig de caixa, se li abonarà en concepte de «menycapte de diners» una quantitat anual que s'abonarà en 12 mensualitats.  
Per a cada un dels anys de vigència del conveni s'aplicaran les pujades recollides en l'article 21.  
  
Article 28. Plus per custòdia i manteniment de l'emissora portàtil  
  
El personal que utilitza, custodia i alimenta les emissores percebrà una quantitat anual per este concepte que es cobrarà distribuïda en 12 mensualitats.  
Per a cada un dels anys de vigència del conveni s'aplicaran les pujades recollides en l'article 21.  
  
Article 29. Plus de nocturnitat  
S'establix un plus de nocturnitat per a tot el personal que realitze la seua jornada entre les 22.00 hores i les 06.00 hores de l'endemà, consistent en un 25 per cent del salari base, que s'abonarà per dia efectivament treballat, o la part proporcional d'este en funció de les hores realitzades.  
  
  
Article 30. Plus d'assistència  
S'establix per a tots els anys de vigència del conveni un plus d'assistència per a tota la plantilla la percepció de la qual estarà condicionada a la realització efectiva de treball diari.  
Per a cada un dels anys de vigència del conveni s'aplicaran les pujades recollides en l'article 21.  
  
Article 31. Plus conveni  
S'establix per a tot el període de vigència del conveni un plus per a cobrir les necessitats que pot tindre el controlador/vigilant en el desenrotllament del seu treball al carrer.  
Este plus es cobrarà a raó de dia efectivament treballat en les quantitats següents:  
Para cada un dels anys de vigència del conveni s'aplicaran les pujades recollides en l'article 21.  
  
Article 32. Prima al no-absentisme  
A fi de reduir l'absentisme, s'establix un plus variable en funció del grau d'absentisme d'IT per contingències comunes, excloent-ne accidents laborals i no laborals i malalties professionals. S'exclouen del còmput dels dies d'IT als efectes del càlcul de la prima, la malaltia comuna que implique hospitalització del treballador en el cas següent: quan el treballador estiga hospitalitzat més de cinc dies es descomptaran del càlcul tots els dies en què el treballador haja estat hospitalitzat. Si el treballador està hospitalitzat menys de sis dies, l'hospitalització no es descomptarà del càlcul dels dies d'IT. Tots els dies d'hospitalització del treballador hauran d'estar degudament justificats. El còmput serà anual i individual, d'acord amb les escales que a continuació s'assenyalen. L'abonament es farà efectiu junt amb la nòmina del mes de març de l'any següent al de la meritació, segons l'absentisme i les taules de l'any corresponent al de la meritació. L'escala per a l'any 2014, 2015 i 2016 és la següent:  
  
453,85 euros, si el treballador/a ha tingut a l'any menys de 8 dies d'IT.  
400 euros, si el treballador/a ha tingut a l'any menys de 15 dies d'IT.  
366,14 euros, si el treballador/a ha tingut a l'any menys de 22 dies d'IT.  
317,31 euros, si el treballador/a ha tingut a l'any menys de 30 dies d'IT.  
  
  
IV. Règim disciplinari  
  
Article 33. Faltes i sancions  
Els treballadors/es podran ser sancionats per la direcció de l'empresa en virtut dels incompliments laborals establits en este conveni o en disposició legal, o reglamentària vigent, o altres normatives aplicables.  
  
La valoració de les faltes i les sancions corresponents que impose la direcció de l'empresa seran sempre revisables davant de la jurisdicció competent. La sanció de les faltes greus i molt greus requerirà comunicació escrita al treballador, en què es farà constar la data i els fets que la motiven.  
No es podran imposar sancions que consistisquen en la reducció de la duració de les vacacions o una altra minoració dels drets al descans del treballador o multa, si n'hi ha.  
Les faltes comeses pels treballadors/es al servici de les empreses del sector es classificaran segons la importància i, si és el cas, la reincidència que tinguen en lleus, greus i molt greus.  
En tot cas, es considerarà falta l'incompliment de la Guia pràctica d'educadors d'agents d'ORA.  
  
Article 34. Faltes lleus  
Es consideraran faltes lleus les següents:  
a) Fins a tres faltes de puntualitat d'assistència al treball durant el període d'un mes, sense que hi haja causa justificada.  
b) L'abandó del centre o lloc de treball, sense causa o motiu justificat, encara per breu temps, sempre que este abandó no siga perjudicial per a l'exercici de l'activitat productiva de l'empresa o causa de danys o accidents als seus companys de treball, en que podrà ser considerada com a falta greu o molt greu.  
c) La no-comunicació, amb quaranta-huit hores com a mínim d'antelació, de qualsevol falta d'assistència al treball per causes justificades, llevat que s'acredite degudament la impossibilitat de fer-ho.  
d) No comunicar a l'empresa qualsevol variació de la seua situació que tinga incidència en l'àmbit laboral, com el canvi de la seua residència habitual.  
e) Xicotets descuits en la conservació del material o la seua neteja.  
  
f) La falta de neteja o cura personal.  
g) La falta d'atenció i diligència amb el públic i l'apatia per a complir ordes dels seus superiors. Estes faltes podran tindre consideració de greus en cas de reincidència.  
h) Retardar l'enviament dels informes d'alta, baixa o confirmació en cas d'incapacitat temporal.  
i) No avisar el seu cap immediat dels defectes del material o la necessitat d'este, per al bon desenvolupament del treball.  
j) Discussions sobre assumptes estranys al treball durant la jornada laboral. Si tals discussions produïren greus escàndols o rebomboris, podran ser considerades com a faltes greus o molt greus.  
k) Reunir-se dos o més controladors / vigilants en hores de servici, excepte si és requerida ajuda urgent o tenen permís del seu superior immediat.  
l) Realitzar la incorporació al servici des de lloc diferent de l'assignat.  
m) L'incompliment de les normes en matèria de prevenció de riscos i salut laborals, que no comporten risc greu per al treballador/a ni per als seus companys/es o terceres persones.  
n) La incorrecció amb els ciutadans o amb els companys/es de treball.  
o) L'ús indegut del vestuari sense que es perjudique la imatge del servici.  
p) El vigilant durant la seua jornada de treball no haurà de reclinar-se contra les parets o seure sobre els vehicles.  
  
Article 35. Faltes greus  
Es consideren faltes greus les següents:  
a) Més de tres faltes de puntualitat en un mes no justificades.  
b) Faltar un o dos dies al treball durant un mes, sense causa que ho justifique.  
c) No prestar la deguda atenció al treball encomanat.  
d) La simulació de malaltia o accident.  
e) La falta notòria de respecte i consideració al públic.  
f) La desobediència als superiors en qualsevol matèria de treball. Si implica crebant manifest de la disciplina o se'n deriven perjuís notoris per a l'empresa, serà considerada com a molt greu.  
g) Simular la presència d'un altre treballador/a valent-se de la seua firma, fitxa o targeta de control.  
h) La negligència o desídia en el treball que n'afecte la bona marxa.  
  
i) Realitzar, sense l'oportú permís, treballs particulars durant la jornada laboral, així com emprar per a ús propi ferramentes o materials de l'empresa sense l'oportuna autorització.  
j) La reincidència en faltes lleus, excepte en les de puntualitat, encara que siguen de distinta naturalesa, dins d'un trimestre, quan s'hagen produït sancions.  
k) La disminució voluntària en el rendiment del treball.  
l) El crebant o la violació del secret de reserva obligada, si no es produïxen perjuís a l'empresa.  
m Proporcionar informació falsa a la direcció o als superiors en relació amb el servici o treball, excepte en cas evident de mala fe, en què es considerarà com a falta molt greu.  
n) Els descuits i equivocacions que es repetisquen freqüentment o els que originen perjuís a l'empresa així com l'ocultació maliciosa d'estos errors a la direcció.  
o) Ofendre de paraula o amenaça un company/a o un subordinat/ada.  
p) L'anul·lació de denúncies sense causa justificada evident.  
q) La reiterada falta de neteja i cura personal.  
  
Article 36. Faltes molt greus  
Es consideren faltes molt greus:  
a) Més de 10 faltes de puntualitat no justificades comeses en el període de tres mesos o de 20 en sis mesos.  
b) Faltar al treballat més de dos dies consecutius o quatre alterns al mes sense causa o motiu que ho justifique.  
c) El frau, la deslleialtat o l'abús de confiança en el treball, gestió o activitat encomanats; el furt i robatori, tant als altres treballadors/es com a l'empresa o qualsevol persona durant actes de servici.  
  
d) Inutilitzar, destrossar o causar desperfectes en ferramentes, màquines, aparells, instal·lacions etcètera.  
e) L'embriaguesa o drogodependència habitual durant la jornada laboral, sempre que tinga una repercussió negativa en el desenrotllament del treball.  
f) Revelar a persona estranya a l'empresa les dades de reserva obligada, quan n'hi haja, i que produïsquen perjuí sensible a l'empresa.  
g) Revelar plans d'organització del treball a persona o persones alienes a l'empresa, sostraure documents i formularis o copiar-los sense autorització de l'empresa.  
h) L'abús d'autoritat.  
i) L'abandó del lloc de treball sense justificació, especialment en els llocs de comandament o responsabilitat, o quan això ocasione evident perjuí per a l'empresa o puga arribar a ser causa d'accident per al treballador/a, els seus companys/a o tercers.  
j) La disminució continuada i voluntària en el treball.  
k) La desobediència contínua i persistent.  
l) La reincidència en la falta greu, encara que siga de distinta naturalesa, dins del mateix semestre, sempre que haja sigut objecte de sanció.  
m) La promulgació de notícies falses o tendencioses referides a la direcció de l'empresa, que motiven el descontentament. També s'incorrerà en esta falta quan eixes notícies tendisquen a desprestigiar l'empresa pel carrer amb la possibilitat que es produïsquen perjuís evidents.  
n) L'incompliment de les normes en matèria de prevenció de riscos laborals, que comporten riscos greus per al treballador/a, els seus companys/es o terceres persones.  
o) Constituïx assetjament sexual qualsevol comportament, verbal o físic, de naturalesa sexual que tinga el propòsit o produïsca l'efecte d'atemptar contra la dignitat d'una persona, en particular quan es cree un entorn intimidatori, degradant o ofensiu.  
Constituïx assetjament per raó de sexe qualsevol comportament realitzat en funció del sexe d'una persona, amb el propòsit o l'efecte d'atemptar contra la seua dignitat i de crear un entorn intimidatori, degradant o ofensiu.  
Es consideraran en tots casos discriminatoris l'assetjament sexual i l'assetjament per raó de sexe.  
Qualsevol situació que s'inscriga en tal definició podrà ser objecte de denúncia per part de la persona assetjada i/o els representants dels treballadors, que ho posarà així mateix en coneixement de l'empresa i de la comissió paritària del conveni.  
  
Article 37. Sancions. Aplicació  
1. Les sancions que les empreses poden aplicar segons la gravetat i les circumstàncies de les faltes comeses seran les següents:  
A) Faltes lleus:  
a) Amonestació verbal.  
b) Amonestació per escrit.  
B) Faltes greus:  
Suspensió d'ocupació i sou d'un a 10 dies.  
C) Faltes molt greus:  
a) Suspensió d'ocupació i sou d'11 dies a 30 dies.  
b) Acomiadament.  
2. Per a l'aplicació i graduació de les sancions que antecedixen en el punt 1, es tindrà en compte fonamentalment:  
El major o menor grau de responsabilitat de qui comet la falta.  
La repercussió del fet en els altres treballadors i en l'empresa. Circumstàncies del cas.  
Antecedents de conducta de l'empleat/ada.  
Grau d'intencionalitat i negligència.  
  
Article 38. Prescripció  
Les faltes lleus prescriuen als 10 dies, les greus als 20 dies i les molt greus als 60 dies a partir de la data en què l'empresa n'ha tingut coneixement de la comissió i, en tot cas, als sis mesos d'haver-se comés, que començarà a computar a partir del moment que l'empresa va tindre constància dels fets.  
  
  
V. Matèries d'índole assistencial  
  
Article 39. Roba de treball  
A cada treballador/a, quan cause alta en l'empresa, se li entregaran dos equips de treball, que constaran d'un trage d'hivern i un altre d'estiu, segons època estacional. Cada un consta de les peces següents:  
  
Personal ORA:  
Trage d'hivern:  
- Dos pantalons o faldes  
- Dos polos de mànega llarga  
- Una caçadora  
- Un anorac  
- Un parell de sabates o botes  
- Una renyonera o bossa de mà  
  
Trage d'estiu:  
- Dos pantalons d'estiu o faldes  
- Dos polos de mànega curta  
- Un parell de sabates o botes  
- Una gorra  
Anualment l'empresa es compromet a entregar les peces següents: un polo de mànega llarga i un altre de mànega curta, uns pantalons d'estiu i uns altres d'hivern, unes sabates o botes d'estiu i d'altres d'hivern. La resta de les peces es canviaran cada dos anys.  
L'entrega del vestuari d'hivern s'efectuarà al mes de setembre, i la del vestuari d'estiu al mes de maig.  
  
Article 40. Reconeixement mèdic  
L'empresa es compromet a contractar un servici mèdic per a la realització de reconeixements mèdics i ginecològics anuals.  
  
Article 41. Complement d'incapacitat temporal  
Amb independència de les prestacions de l'entitat gestora per incapacitat temporal per raó de malaltia comuna o professional, accident laboral o no laboral, l'empresa abonarà un complement que sumat a les prestacions corresponents, garantisca el 100 per cent dels conceptes següents: salari base, antiguitat, plus transport, vestuari i manteniment de ferramentes. S'exclouen les pagues extraordinàries per al càlcul del complement d'IT, per la qual cosa no en patiran cap descompte.  
  
  
Article 42. Assegurança d'accident  
Mort i incapacitat permanent absoluta, derivada d'accident de treball o malaltia professional per a tota la vigència del conveni: 20.000. euros.  
Assegurança col·lectiva de vida:  
Any 2008: 6.586,56. euros.  
  
Article 43. Responsabilitat civil i penal  
Ateses les característiques i especials circumstàncies en què es du a terme el treball, la direcció de l'empresa proporcionarà l'assistència legal necessària en el cas que es produïsca alguna de les circumstàncies següents:  
- Reclamació judicial al treballador/a com a conseqüència de la seua actuació professional.  
- Reclamació judicial del treballador/a a terceres persones, com a conseqüència de la seua actuació professional.  
  
  
VI. Representació dels treballadors  
  
Article 44. Garanties dels representants dels treballadors  
- Els integrants del comité d'empresa tindran els drets delimitats en l'article 64 i 68 de l'Estatut dels Treballadors i la resta de legislació vigent.  
- Disposaran d'un crèdit de 20 hores mensuals retribuïdes per persona per a l'exercici de les seues funcions de representació. Este crèdit d'hores podrà ser acumulat per períodes trimestrals en un o més membres, per mitjà de cessió expressa i escrita, que s'haurà de posar en coneixement de l'empresa amb quatre dies hàbils d'antelació com a mínim.  
També tindrà dret a rebre informació, almenys anualment, relativa a l'aplicació en l'empresa del dret d'igualtat de tracte i d'oportunitats entre dones i hòmens, en què s'inclouran dades sobre la proporció de dones i hòmens en els diferents nivells professionals, així com, si és el cas, sobre les mesures que s'hagen adoptat per a fomentar la igualtat entre dones i hòmens en l'empresa i, si s'ha establit un pla d'igualtat, sobre la seua aplicació.  
Es garantix l'accés de la representació legal dels treballadors i treballadores o, a falta d'això, dels mateixos treballadors i treballadores, a la informació sobre el contingut del pla d'igualtat i la consecució dels seus objectius.  
  
  
VII. Grups i categories professionals  
  
El present article es mantindrà de manera provisional amb la descripció que es detalla a continuació, fins que no es ferm el IV Conveni Col·lectiu general d'àmbit estatal per al sector de regulació de l'estacionament limitat de vehicles en la via pública, per mitjà de control horari i compliment de les ordenances d'aparcaments,  
Una vegada estiga firmat l'esmentat conveni interprovincial es procedirà a adaptar el contingut d'este conveni, quant a grups i categories professionals, al que establix l'esmentat conveni d'àmbit estatal.  
  
  
Article 45. Classificació professional  
La classificació professional del personal consignada en el present conveni col·lectiu és merament enunciativa i no implica que s'hagen de tindre previstos tots els grups professionals i dins d'estos les divisions orgàniques i funcionals, ni que estes hagen d'estar proveïdes si les necessitats i el volum de l'empresa no es requerixen.  
  
Article 46. Grups professionals  
El personal inclòs en l'àmbit d'aplicació d'este conveni col·lectiu general s'estructura basant-se en els següents grups professionals, en atenció a les funcions primordials que realitzen:  
a) Personal superior i tècnic.  
b) Personal administratiu i informàtic.  
c) Personal de control d'explotació, i manteniment.  
d) Personal d'explotació.  
  
Article 47. Definició dels grups professionals  
a) Personal superior i tècnic.  
El grup professional del personal superior i tècnic comprén els que estiguen en possessió d'un títol superior o de grau mitjà, amb diplomatures de centres docents d'ensenyança laboral o professional homologats, o els que encara que no tenen esta titulació acrediten preparació derivada de la pràctica continuada, han sigut contractats per a exercir funcions i responsabilitats per al funcionament i la gestió de la bona marxa de l'empresa en qualsevol de les seues àrees i camps d'actuació, amb independència que puga tindre o no personal subordinat a càrrec seu.  
Les categories enquadrades dins d'este grup professional seran les següents:  
A-1) Tècnic/a superior. És qui estant en possessió d'un títol expedit per una escola tècnica superior o facultat universitària exercix dins de l'empresa, amb responsabilitat directa, les funcions pròpies de la seua professió, amb independència que tinga o no personal subordinat i realitze o no, de forma habitual, funcions directives.  
A-2) Tècnic/a mitjà/na. És qui estant en possessió d'un títol expedit per les escoles tècniques de grau mitjà, exercix dins de l'empresa, amb responsabilitat directa, les funcions pròpies de la seua professió, independentment que tinga o no personal a càrrec seu i exercite o no funcions directives.  
A-3) Diplomat/ada. És aquell personal que posseïx un diploma expedit per centres docents oficialment reconeguts o homologats, que no requerix les condicions exigibles, bé per les escoles tècniques, bé per les facultats universitàries, i que du a terme, dins de les empreses, funcions tècniques i específiques per a les quals ha sigut contractat en virtut del seu diploma, tinga o no personal davall la seua dependència.  
A-4) Tècnic/a no titulat/ada. És qui du a terme, dins de les empreses, funcions tècniques i específiques per a les quals ha sigut contractat/ada en virtut d'una dilatada i demostrable experiència, concórrega o no personal davall la seua dependència.  
  
Article 48. Grup professional administratiu i informàtic. Categories professionals  
El subgrup professional d'administratiu comprén els que davall de les directrius de la direcció de l'empresa i utilitzant els mitjans operatius i informàtics que esta li assigne, executen de forma habitual les funcions pròpies de la seua categoria en l'àmbit. El componen les categories següents:  
I.B.1) Cap de servicis. És qui davall les instruccions de la direcció, porta la responsabilitat de l'organització, la gestió i el funcionament dels diferents departaments o servicis en què s'estructura l'empresa i té a càrrec seu i dóna ordes al personal que requerisquen tals departaments o servicis.  
I.B.2) Cap de secció. És qui a les ordes del/la cap de servicis, si n'hi ha, s'encarrega de l'organització, gestió i direcció d'una o diverses de les seccions que componen els departaments o servicis en què s'estructura l'empresa, i coordina el treball i el personal que en depén.  
  
I.B.3) Oficial administratiu/iva. És qui té a càrrec seu i realitza amb adequada preparació professional, tasques administratives dels departaments, servicis o seccions de l'administració d'una empresa, i les exercix amb iniciativa i responsabilitat i que pot o no tindre personal davall la seua supervisió.  
I.B.4) Auxiliar administratiu/iva. És qui amb alguna experiència en labors administratives, a les ordes d'un/a o més caps immediats, realitza operacions administratives de poca complexitat, i en general totes aquelles funcions inherents al treball d'oficina que fonamentalment són mecàniques i requerixen poc grau d'iniciativa corresponents als distints departaments, seccions o servicis de l'administració de l'empresa.  
  
II.B) El subgrup professional de personal d'informàtica comprén els que executen de manera habitual les funcions pròpies de sistemes i organització.  
II.B.1) Analista de processament de dades. És qui verifica anàlisis orgàniques d'operacions complexes per a obtindre'n la solució mecanitzada quant a: cadenes d'operacions que s'ha de seguir, documents a obtindre, disseny d'estos, fitxers a tractar i definició del seu tractament i elaboració completa fins a la seua finalització, dels expedients tècnics d'aplicacions complexes.  
II.B.2) Programador/a. És qui estudia els processos complexos predefinits, confecciona organigrames detallats del tractament, redacta programes en el llenguatge de programació que se li indica i confecciona proves d'assaig, posa a punt els programes, en completa expedients tècnics i documenta el manual de consola.  
II.B.3) Operador/a. És qui manipula i controla ordinadors dotats de sistemes operatius capaços de treballar en multiprogramació, principalment equips i programes de naturalesa complexa. Ha de saber detectar i resoldre problemes operatius, i definir-los com a errors d'operació o de màquina.  
  
Article 49. Grup professional de control d'explotació  
El grup professional de personal de control d'explotació es compon pels que, amb els coneixements necessaris i davall les ordes i supervisió del personal adscrit al grup professional A, té a les seues ordes el personal adscrit al grup professional D. Adopta mesures per al degut ordenament i exercici dels servicis, determina i controla la correcció i disciplina dels servicis o zones a càrrec seu, i realitza treballs de la màxima confiança i discreció, davall les ordes directes del personal adscrit als grups professionals A i B.  
  
Article 50. Grup professional d'explotació  
D.1) Inspector/a: és qui supervisa el treball dels controladors de la zona blava i hi dóna suport, per a determinar la correcció en el treball i les normes que indique l'empresa. Podrà realitzar treballs que requerisquen la màxima confiança i discreció davall les ordes del seu cap immediat.  
D.2) Tècnic/a de manteniment: és a qui a les ordes del cap de servici o el seu immediat superior/a té la responsabilitat sobre l'organització, la gestió i el funcionament de la programació, el manteniment, la reparació i la neteja de les màquines expenedores de tiquets, terminals i aparells de comunicació així com la conservació de tota la senyalització vertical i horitzontal de zona ORA, es responsabilitzarà del desenrotllament correcte del treball dels controladors/es o vigilants del centre/centres. Per a la realització del seu treball omplirà els informes de treball i/o informes que li proporcione la direcció de l'empresa amb eixa finalitat. També podrà fer labors que requerisquen la màxima confiança i discreció davall les ordes i supervisió del seu cap immediat.  
  
D.3) Controlador/a/ vigilant: és el personal que habitualment realitza el seu treball pel carrer, major de 18 anys, que té com a funcions bàsiques el control dels vehicles estacionats a la zona blava (ORA), verificació que el vehicle està o no en possessió de títol habilitant d'estacionament, i quan el tinga, si complix l'horari convingut per l'usuari i en la zona convenient. En el supòsit que procedisca, haurà de realitzar el corresponent avís de denúncia, hauran d'informar els usuaris del compliment de l'ordenança municipal respecte d'això, davall les ordes del seu immediat superior/a. Han d'atendre el públic donant les explicacions oportunes de la màquina expenedora i informar-lo de qualsevol dubte relacionada amb el servici.  
  
Article 51. Treballs de categoria professional superior  
Per a una millor organització, les empreses podran destinar els treballadors/es a realitzar funcions i tasques pròpies d'una categoria professional superior, del mateix grup professional.  
La realització de funcions o tasques superiors que exercisca el treballador/a, per un període de sis mesos durant un any o huit mesos durant dos, implicarà l'ascens automàtic del treballador/a, que cobrirà a tots els efectes la vacant corresponent a tals funcions i tasques desenrotllades, llevat que la vacant siga com a conseqüència d'una situació per IT excedència o vacacions. La diferència salarial corresponent s'abonarà des del primer dia.  
  
Article 52. Treballs de categoria professional inferior  
Si per necessitats peremptòries o urgents de l'activitat, l'empresa necessita destinar un treballador/a a tasques corresponents a categoria professional inferior a la seua, només podrà fer-ho pel temps imprescindible. En tot cas es mantindrà la retribució i la resta de drets inherents a la seua categoria professional i ho comunicarà, quan siga procedent, a la representació legal dels treballadors en l'empresa.  
  
Article 53. Polivalència funcional  
Existirà polivalència funcional quan un treballador/a exercisca un lloc de treball que comporte funcions i tasques pròpies de més d'una categoria professional. En tals casos, correspondrà atorgar-li la categoria professional i retribucions les funcions de la qual siguen prevalents en relació a les restants funcions complementàries concurrents en el seu lloc de treball, amb independència que pertanguen a categories professionals diferents de la seua.  
  
  
VIII. Salut i prevenció de riscos laborals  
  
Article 54. Salut i prevenció de riscos laborals  
Els treballadors/es tenen dret al fet què la prestació dels seus servicis s'adapte a les mesures i normes que, amb caràcter obligatori, establix la Llei de Prevenció de Riscos Laborals, Llei 31/1995, de 8 de novembre, amb les modificacions introduïdes per la Llei Orgànica 3/2007,i els diversos reglaments que la despleguen.  
Com a consideracions de caràcter general sobre salut i prevenció de riscos laborals, s'estipula que:  
- L'empresa desenrotllarà les accions i mesures que siguen necessàries en matèria de seguretat i salut laboral per a aconseguir que les condicions de treball si és que així fóra, representen el menor risc i no afecten negativament la salut dels treballadors/es.  
- En tot cas, els plantejaments, les actuacions i les mesures que conjuntament empresa i treballadors/es posen en execució, sense condicionar l'activitat aniran encaminades a aconseguir una millora en la qualitat de vida del personal afectat.  
- Durant la vigència del present conveni col·lectiu, l'empresa elaborarà un pla d'avaluació general de riscos per a la seguretat i salut dels seus treballadors/es, tenint en compte la naturalesa de l'activitat. Igualment, quan procedisca, s'efectuarà una avaluació dels mitjans i llocs de treball i del condicionament del centre o establiment.  
  
- Si hi ha cap lloc de treball que represente un cert risc per a la salut i seguretat laboral dels treballadors/es, l'empresa d'acord amb els dictàmens i assessoraments dels servicis de prevenció i, si és el cas, la Inspecció de Treball, modificaran les instal·lacions, els mitjans o la mateixa dotació del lloc de treball, de manera que el risc detectat es minimitze i evite en el major grau possible.  
- Tota ampliació o modificació de les instal·lacions dels establiments, de la seua maquinària o de la tecnologia aplicada als diversos llocs de treball, comportarà necessàriament una avaluació dels riscos per a la salut i seguretat laboral que puga contindre, així com la seua posada en coneixement, bé als representants dels treballadors/es o, a falta d'això, als treballadors/es afectats.  
- La RLT en l'empresa tindrà informació permanent respecte a la posada en marxa de nova maquinària, modificació d'instal·lacions, la seua ampliació i de les mesures, anàlisi i reconeixements que s'efectuen en relació amb les condicions ambientals del centre de treball.  
Les empresa proporcionarà al personal afectat per este conveni col·lectiu una revisió mèdica anual realitzada per metges especialistes. Els resultats es comunicaran al treballador/a per al seu coneixement.  
En la protecció de la maternitat, en tot allò no previst en este article, caldrà ajustar-se al que disposa la Llei Orgànica 3/2007, de 22 de març, per a la Igualtat Efectiva entre Hòmens i Dones.  
Quant a determinats llocs de treball, seran aplicables les normes i disposicions sobre ergonomia que té establides o puga establir l'Institut Nacional de Seguretat i Higiene en el Treball. S'avaluarà de forma especial aquelles activitats o llocs de treball exposats a radiacions de pantalles de qualsevol tipus, a alta sonoritat, a limitacions d'aireig, etcètera.  
  
El personal inclòs en este conveni col·lectiu té dret a la informació i formació sobre les condicions del seu treball, sobre les característiques de la seua activitat i del seu centre de treball, sobre la maquinària i tecnologia utilitzada i sobre tots els altres aspectes del procés laboral que d'alguna manera puguen representar risc per a la seua salut o seguretat personal en el treball.  
En especial, l'empresa estarà obligada a formar específicament el personal sobre els riscos que, si és el cas, puga haver-hi en determinat lloc de treball, així com sobre l'ús dels mitjans i conductes necessaris per a eliminar-lo.  
La participació dels treballadors/es es canalitzarà a través dels seus representants i de la representació especialitzada que regula la Llei de Prevenció de Riscos i Salut Laboral. Els delegats/des de prevenció seran designats pels representants del personal i entre ells mateixos en nombre de tres.  
El temps utilitzat pels delegats/des de prevenció a l'exercici de les funcions previstes en la llei serà considerat com a exercici de funcions de representació a l'efecte de la utilització del crèdit d'hores mensuals retribuïdes previst en l'article 68 apartat e), de l'Estatut dels Treballadors.  
No obstant això, serà considerat en tot cas com a temps de treball efectiu, sense imputació a l'esmentat crèdit horari, el corresponent a les reunions del comité de seguretat i salut i a qualssevol altres que convoque l'empresa en matèria de prevenció de riscos.  
  
Finalment, l'empresa està obligada a informar periòdicament els representants dels treballadors/es si n'hi ha, sobre l'evolució de la salut i la seguretat del personal, els índexs d'absentisme i les seues causes, l'accidentabilitat i les seues conseqüències, els índexs de siniestrabilitat, els estudis que es realitzen sobre el medi ambient dels centres de treball i, en general, sobre qualsevol circumstància que col·lectivament o individualment puga tindre incidència en relació amb la salut dels treballadors/es.   
Si es considera necessari, s'adaptarà allò que s'ha redactat en este conveni en matèria de salut laboral al que s'ha firmat en el conveni col·lectiu d'àmbit estatal que hi és d'aplicació.  
  
54 bis. Protecció de la maternitat  
Quan l'adaptació de les condicions o del temps de treball no resulte possible o, a pesar de tal adaptació, les condicions d'un lloc de treball puguen influir negativament en la salut de la treballadora embarassada o del fetus, i així ho certifiquen els servicis mèdics de l'Institut Nacional de la Seguretat Social o de les mútues, en funció de l'entitat amb què l'empresa tinga concertada la cobertura dels riscos professionals, amb l'informe del metge del Servici Nacional de Salut que assistisca facultativament la treballadora, esta haurà d'ocupar un lloc de treball o exercir una funció diferent i compatible amb el seu estat. L'empresari haurà de determinar, prèvia consulta amb els representants dels treballadors, la relació dels llocs de treball exempts de riscos a estos efectes.  
  
El que disposa el paràgraf anterior també hi serà d'aplicació durant el període de lactància natural, si les condicions de treball poden influir negativament en la salut de la dona o del fill i així ho certifiquen els servicis mèdics de l'Institut Nacional de la Seguretat Social o de les mútues, en funció de l'entitat amb què l'empresa tinga concertada la cobertura dels riscos professionals, amb l'informe del metge del Servici Nacional de Salut que assistisca facultativament la treballadora o el seu fill.  
Podrà, així mateix, declarar-se el pas de la treballadora afectada la situació de suspensió del contracte per risc durant l'embaràs o la lactància natural de fills menors de nou mesos prevista en l'article 45.1.d de l'Estatut dels Treballadors, si es donen les circumstàncies previstes en l'article 26.3 de la LPRL.  
  
Article 55. Jubilació  
Els qui estiguen interessats en la jubilació parcial podran concertar de comú acord amb l'empresa el pertinent contracte de relleu, de conformitat amb el que preveu l'article 12.6 de l'Estatut dels Treballadors, i la disposició final primera de la Llei 27/2011. Els que es jubilen anticipadament en l'empresa, amb una antiguitat de 10 anys, com a mínim, tindran dret a disfrutar de vacacions retribuïdes d'acord amb l'escala definida en este article. El gaudi de les vacacions es farà efectiu quan ho sol·licite el treballador/a, i haurà de comunicar la seua decisió a l'empresa de forma fefaent. L'empresa farà entrega al treballador/a què sol·licite el permís de vacacions, d'un certificat acreditatiu del seu gaudi, en el qual constarà el nombre de mesos a què té dret.  
  
Quatre anys abans de la seua edat ordinària de jubilació: sis mesos de vacacions.  
Tres anys abans de la seua edat ordinària de jubilació: cinc mesos de vacacions.  
Dos anys abans de la seua edat de jubilació: quatre mesos de vacacions  
Un any abans de la seua edat de jubilació: tres mesos de vacacions.  
  
  
DISPOSICIONS ADDICIONALS  
  
Primera  
Les parts convenen que en tot allò no previst en el present conveni, caldrà ajustar-se al que disposa la legislació vigent i en el conveni col·lectiu general d'àmbit estatal per al sector de regulació de l'estacionament limitat de vehicles en la via pública, per mitjà de control horari i compliment de les ordenances d'aparcaments.  
  
Segona  
L'empresa ha elaborat un pla d'igualtat que té com a objectiu principal garantir la igualtat real i efectiva d'oportunitats entre dones i hòmens en l'empresa, per a evitar qualsevol tipus de discriminació tant en l'accés a l'ocupació, classificació professional, promoció i formació, retribucions, conciliació laboral, personal i familiar.  
  
  
 Taules definitives 2014   
   
Categories Salari base Vestuari Mmt. ferram. M. diners Total/any  
 \*14 \*12 \*12 \*12    
Titulat superior 1.759,02       24.626,22  
Titulat mitjà 1.671,51       23.401,13  
Caps 1 / equip 1.616,78       22.634,89  
Cap de 2 1.556,33       21.788,61  
Oficial admtiu. 1.436,30       20.108,21  
Oficial 1 /tèc. mantenim. 1.436,30 28,49   49,81 21.047,84  
Oficial 2 oficis diversos 1.189,28 28,49 6,26 49,81 17.664,62  
Auxiliars admtius. 1.070,63       14.988,82  
Inspectors 1.070,63 28,49 6,26   15.405,87  
Vigilants 982,27 28,49 6,26   14.168,76  
   
Hora extra 11,48   
P. assistència 2,18   
P. conveni 1,69   
  
  
  
  
 Taules definitives 2015   
   
Categories Salari base Vestuari Mmt. ferram. M. diners Total/any  
 \*14 \*12 \*12 \*12    
Titulat superior 1.785,40       24.995,62  
Titulat mitjà 1.696,58       23.752,15  
Caps 1/ equip 1.641,03       22.974,41  
Cap de 2 1.579,67       22.115,44  
Oficial admtiu. 1.457,85       20.409,83  
Oficial 1 /tèc. mantenim. 1.457,85 28,92   50,56 21.363,55  
Oficial 2 oficis diversos 1.207,11 28,92 6,36 50,56 17.929,59  
Auxiliars admtius. 1.086,69 0,00     15.213,66  
Inspectors 1.086,69 28,92 6,36   15.636,96  
Vigilants 997,00 28,92 6,36   14.381,30  
   
Hora extra 11,65   
P. assistència 2,21   
P. conveni 1,72